Eerste Nederlandse dokter oor genadedood vervolgFoto ter illustrasie: greens.au.org In die eerste saak van sy soort sedert genadedood in 2002 in Nederland gewettig is, word ŉ dokter vervolg omdat sy glo nie behoorlike toestemming vir dié prosedure by ŉ bejaarde vrou met demensie gekry het nie. Staatsaanklaers in Nederland het die kriminele saak Vrydag begin teen die dokter wat die bejaarde demensielyer se lewe in April 2016 deur genadedood beëindig het, berig Deutsche Welle. In ŉ mediaverklaring voer die aanklaers aan die dokter het “nie versigtig opgetree nie” en “die perke oorskry” toe sy die pasiënt deur genadedood laat sterf het. Die 73-jarige vrou, by wie Alzheimer se siekte vier jaar voor haar dood gediagnoseer is, het ŉ geskrewe versoek om genadedood ingedien, maar die aanklaers beweer nou die pasiënt se aansoek was “onduidelik en teenstrydig”. In ŉ vroeëre verslag het ŉ genadedoodhersieningskomitee geskryf die vrou het in haar lewende testament gesê sy wil genadedood hê “wanneer ek ook al voel die tyd is geleë’. Maar nadat sy meermale in die versorgingsoord gevra is of sy wou sterf, het sy gesê: “Nog nie nou nie; dis nog nie so erg nie.” Die komitee het in hul verslag beweer die dokter, so het sy glo self getuig, sou met die genadedood deurgedruk het, selfs al sou die pasiënt in haar laaste oomblikke gesê het sy wil nié sterf nie. Die dokter se naam is nog nie bekendgemaak nie. Sy het na bewering die bejaarde se koffie met ŉ slaapmiddel gedokter en naasbestaandes gekry om die vrou vas te druk terwyl sy haar met ŉ dodelike middel ingespuit het. Aanklaers het Vrydag gesê die dokter moes vir oulaas met die pasiënt bevestig het dat sy wel wou sterf. Dit het sy blykbaar nie gedoen nie.